Drapssiktet blir ikke isolert etter Grimstad-drapet
I kjennelsen fra Kristiansands tingrett er kvinnen underlagt brev- og besøkskontroll i de fire ukene hun nå blir varetektsfengslet. I kjennelsen har dommeren lagt vekt på hvor langt politiet har kommet i etterforskningen. Politiet ba også om lukkede dører i fengslingsmøtet, men fikk ikke gjennomslag for det. Den 35 år gamle kvinnen har erkjent straffskyld for både å ha drept sin 76 år gamle far og for å ha forsøkt å drepe sin 75 år gamle mor i Grimstad onsdag kveld denne uken. Kvinnens foreldre ble angrepet med stikkvåpen i huset de bodde i på Østerhus i Grimstad onsdag kveld. Kvinnens far, Arne Sandervang mistet livet, mens den 75 år gamle moren ble alvorlig skadet. I kjennelsen fra Kristiansand tingrett kommer det frem at den siktede kvinnen ifølge vitner tidligere skal ha vært innlagt på psykiatrisk sykehus, men at hun foreløpig ikke har gått med på å oppheve helsepersonellets taushetsplikt. I avhør har hun tidligere forklart hvorfor hun drepte faren og forsøkte å ta livet av moren, men verken politi eller forsvarsadvokat har foreløpig villet si noe om årsaken.
Retten gikk med på at kvinnen varetektsfengsles i fire uker, men godtok ikke politiets ønske om full isolasjon.